b'\n_START_ARTICLE_\nJoy Division\n_START_SECTION_\nHistoria\n_START_PARAGRAPH_\nYhtyeen tarina alkoi, kun sen j\xc3\xa4senet olivat katsomassa Sex Pistols -yhtyeen konsertia Manchesterissa, Englannissa. Nopeasti t\xc3\xa4m\xc3\xa4n j\xc3\xa4lkeen Ian Curtis liittyi jo aiemmin perustettuun yhtyeeseen, jossa ei kuitenkaan ollut viel\xc3\xa4 laulajaa. Yhtye oli aluksi perinteinen punk-yhtye. Nimell\xc3\xa4 Warsaw keikkaillut yhtye tienasi pian rahat, joiden avulla julkaistiin heid\xc3\xa4n ensimm\xc3\xa4inen EP:ns\xc3\xa4, An Ideal For Living. Kansallissosialistisen tematiikan s\xc3\xa4vytt\xc3\xa4m\xc3\xa4t kannet yhtye sinet\xc3\xb6i uudella nimell\xc3\xa4\xc3\xa4n, Joy Division, joka on englanninkielinen k\xc3\xa4\xc3\xa4nn\xc3\xb6s saksalaisten k\xc3\xa4ytt\xc3\xa4mist\xc3\xa4 kentt\xc3\xa4bordelleista toisen maailmansodan aikana. Julkaisun my\xc3\xb6t\xc3\xa4 Joy Division sai my\xc3\xb6s ensimm\xc3\xa4isen TV-esiintymisens\xc3\xa4 Tony Wilsonin (josta tuli my\xc3\xb6hemmin erityisesti Ian Curtisin yst\xc3\xa4v\xc3\xa4) luotsaamalla kanavalla. Esiintymisess\xc3\xa4 yhtye soitti kappaleet \xe2\x80\x9dTransmission\xe2\x80\x9d ja \xe2\x80\x9dShadowplay\xe2\x80\x9d. T\xc3\xa4st\xc3\xa4 alkoi suosion raju nousu, joka huipentui ensimm\xc3\xa4iseen koko pitk\xc3\xa4\xc3\xa4n albumiin Unknown Pleasures (1979). Albumilla yhtyeen musiikki oli huomattavasti melankolisempaa ja syv\xc3\xa4llisemp\xc3\xa4\xc3\xa4 verrattuna yhtyeen aikaisempaan punktyyliseen rockiin. Saman vuoden syksyll\xc3\xa4 julkaistiin single \xe2\x80\x9dTransmission\xe2\x80\x9d, joka auttoi yhtyeen nousua kotimaassaan sek\xc3\xa4 ulkomailla._NEWLINE_Yhtyeen maine kasvoi kasvamistaan ulkomailla vuoden 1980 aikana, jota edesauttoivat singlejulkaisut \xe2\x80\x9dLicht und Blindheit\xe2\x80\x9d (\xe2\x80\x9dAtmosphere\xe2\x80\x9d/\xe2\x80\x9dDead Souls\xe2\x80\x9d), \xe2\x80\x9dKomakino\xe2\x80\x9d ja yhtyeen loppuvaiheilla julkaistu \xe2\x80\x9dLove Will Tear Us Apart\xe2\x80\x9d, joista j\xc3\xa4lkimm\xc3\xa4inen nousi eritt\xc3\xa4in suosituksi kappaleeksi ja kenties yhtyeen tunnetuimmaksi. Tulevaisuus oli eritt\xc3\xa4in valoisa sill\xc3\xa4 toinen albumi Closer oli ainoastaan julkaisua vailla, \xe2\x80\x9dLove Will Tear Us Apart\xe2\x80\x9d -singlest\xc3\xa4 oli muodostunut jo jonkinlainen hitti sek\xc3\xa4 tuleva ensimm\xc3\xa4inen Yhdysvaltojen kiertue tulisi olemaan suuri l\xc3\xa4ht\xc3\xb6laukaus Pohjois-Amerikan markkinoille._NEWLINE_Yhtyett\xc3\xa4 alkoi kuitenkin pian vaivata Ian Curtisin pahentuva epilepsia, joka sai h\xc3\xa4net muun muassa menett\xc3\xa4m\xc3\xa4\xc3\xa4n tajuntansa kesken keikan. Curtis my\xc3\xb6s masentui pahasti, ja h\xc3\xa4nen yksityisel\xc3\xa4m\xc3\xa4\xc3\xa4ns\xc3\xa4 varjostivat kolmiodraama ja isyyden tuoma vastuu, jota h\xc3\xa4n ei katsonut pystyv\xc3\xa4ns\xc3\xa4 t\xc3\xa4ytt\xc3\xa4m\xc3\xa4\xc3\xa4n keikkael\xc3\xa4m\xc3\xa4n puitteissa. Curtis purki synkki\xc3\xa4 ajatuksiaan laulujen sanoituksiinsa, joihin otti vaikutteita muun muassa Jim Morrisonilta ja William Burroughsilta._NEWLINE_Yhtyeen ura loppui Ian Curtisin tehty\xc3\xa4 itsemurhan juuri ennen Yhdysvaltain kiertueen alkua toukokuussa 1980. Hieman aikaisemmin julkaistu single \xe2\x80\x9dLove Will Tear Us Apart\xe2\x80\x9d oli jo muodostunut hitiksi, mutta Curtisin kuoleman j\xc3\xa4lkeen kyseinen kappale sai viel\xc3\xa4 aiempaa parempaa vastaanottoa. Joy Division j\xc3\xa4i musiikinhistoriaan yhten\xc3\xa4 vaikutusvaltaisimmista post-punk- ja new wave- yhtyeist\xc3\xa4, jota voidaan pit\xc3\xa4\xc3\xa4 muun muassa goottirockin edell\xc3\xa4k\xc3\xa4vij\xc3\xa4n\xc3\xa4. Yhtyeen toinen albumi, postuumi julkaisu Closer oli jopa ensimm\xc3\xa4ist\xc3\xa4, paikoin vauhdikastakin levy\xc3\xa4 synkempi ja apaattisempi, mutta my\xc3\xb6s kriitikoiden ylist\xc3\xa4m\xc3\xa4 teos.\n_START_SECTION_\nJoy Divisionin j\xc3\xa4lkeen\n_START_PARAGRAPH_\nJ\xc3\xa4ljelle j\xc3\xa4\xc3\xa4neet yhtyeen j\xc3\xa4senet perustivat uuden yhtyeen, New Orderin, johon nelj\xc3\xa4nneksi j\xc3\xa4seneksi otettiin Gillian Gilbert. Se oli musiikiltaan koneellisempaa sek\xc3\xa4 selv\xc3\xa4sti iloisempaa ja popahtavampaa kuin Joy Divisionin synk\xc3\xa4t ja raskaat soundit. Samoihin aikoihin julkaistiin Joy Divisionin harvinaisuuksia sis\xc3\xa4lt\xc3\xa4v\xc3\xa4 kokoelma Still (1981)._NEWLINE_Vuonna 1988 julkaistiin Substance 1977\xe2\x80\x931980, joka sis\xc3\xa4lsi harvinaisia kappaleita single- ja EP-levyilt\xc3\xa4. Albumin markkinointia varten kappaleesta \xe2\x80\x9dAtmosphere\xe2\x80\x9d julkaistiin single ja musiikkivideo. Vuonna 1990 julkaistiin John Peelin studiosession tuotos The John Peel Sessions. Vuonna 1995 julkaistiin yhtyeelt\xc3\xa4 varsinainen ensimm\xc3\xa4inen hitti- ja klassikkokokoelma Permanent. Vuonna 1999 julkaistiin box set Heart and Soul. Vuonna 2008 julkaistiin yhtyeelt\xc3\xa4 kokoelma The Best of Joy Division.\n_START_SECTION_\nDiskografia\n_START_PARAGRAPH_\nVirallisten julkaisujen lis\xc3\xa4ksi b\xc3\xa4ndilt\xc3\xa4 on huomattava m\xc3\xa4\xc3\xa4r\xc3\xa4 bootleg-nauhoituksia, sek\xc3\xa4 live- ett\xc3\xa4 studio\xc3\xa4\xc3\xa4nityksi\xc3\xa4.\n_START_SECTION_\nKokoelmat\n_START_PARAGRAPH_\nShort Circuit: Live At The Electric Circus (10" LP, Virgin VCL 5003, June 1978) \xe2\x80\x93 "At a Later Date"_NEWLINE_A Factory Sample (2\xc3\x977", Factory FAC 2, tammikuu 1979) \xe2\x80\x93 "Digital", "Glass"_NEWLINE_Earcom 2: Contradiction (12"EP, Fast Product FAST 9B, lokakuu 1979) \xe2\x80\x94 "Autosuggestion", "From Safety To Where ...?"'